《祈雨爱蒋常请求诗》
宋代·张埴

武夷老子黄弊衣，不能一煦诛虹霓。
在家颠倒来说奇，出门有请持此归。
龙川川上摇短藜，攔街拍手而笑之。
六月扫空炎歊飞，厚地裂透毛可吹。
人惟未分舂黄糜，天不下济叹息机。
忽忽三尺在睫目，川上万灶浓烟炊。
我谷螺矣随头低，垄首日上露向晞。
襦不及胫腰鎌谁，杜陵一饮又可期。
只管饭颗山吟诗，不然市井含哺嬉。
逢人手提黑羽麾，长裾短帽秃秃髭。
慨言人命县一丝，造化如此人不知。
东风排云一致词，呼来雷公只婴儿。
不妨昆明数斗泥，变化斛水为三时。
少为枯槁生春熙，常清真人能尔为。
武夷老子黄弊衣，不能一煦诛虹霓，
噫。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。